આ અંગેની વધુ માહિતી આપતા શાસનાધિકારી અંકિત શાહે જણાવ્યું હતું કે, નડિયાદ નગરપાલિકામાં વર્ષ ૨૦૧૩-૧૪માં શિષ્યવૃત્તિ કૌભાંડ થયું હતું. આ કેસમાં કુલ ૧૧ શિક્ષકો દોષિત હતા. જેમાંથી એક શિક્ષક સામે શરૂઆતના સમયમાં જ કાર્યવાહી કરીને સસ્પેન્ડ કરવામાં આવ્યા હતા. જ્યારે અન્ય શિક્ષકો સામે કોઇ જ કાર્યવાહી કરવામાં આવી ન હતી. જેથી શિક્ષા પામેલા શિક્ષકે આ બાબતે જિલ્લાકક્ષાથી લઇને રાજ્ય કક્ષા સુધી કાર્યવાહી કરવા માટેની રજૂઆતો કરી હતી. આ રજૂઆતોના પગલે સમિતીઓની રચના થઇ હતી. તેમજ તપાસ સમિતીઓના અહેવાલના આધારે આ કેસમાં સંડોવાયેલા અને બાકી રહેલા ૧૦ શિક્ષકો પૈકી તેઓને તેઓના ગુનાની તીવ્રતાને ધ્યાને લઇને કાર્યવાહી કરવામાં આવી હતી. જેમાં એક શિક્ષક નિવૃત થઇ ગયા હોવાથી તેઓને લેખિતમાં ઠપકો આપ્યો હતો. જ્યારે અન્ય એક શિક્ષક કે જેઓએ એક કરતા વધારે વખત નાણાં ઉપાડ્યા હોવાથી તેઓને બરતરફ કરવામાં આવ્યા હતા. જ્યારે બાકી રહેલા સાત શિક્ષકોને ભવિષ્યમાં કોઇ અસર વગર એક ઇજાફાને અટકાવી દેવામાં આવ્યો હતો. આમ પાંચ વર્ષ બાદ આ કાર્યવાહી થતા અનેક પ્રશ્નો પણ ઉભા થયા હતા. એક તરફ ગુનો સરખો તો પછી સજા કેમ અલગ અલગ તે વાતને લઇને પણ ચર્ચાઓ થઇ રહી છે.